** Profesionalna orijentacija**

**Profesionalna orijentacija** skup je postupaka pomoću kojeg se pojedinci usmjeravaju u ona područja rada koja najbolje odgovaraju njihovim intelektualnim sposobnostima, osobinama ličnosti, profesionalnim interesima te zahtjevima i mogućnostima na tržištu rada.

Prva profesionalna odluka odnosi se na izbor programa srednje škole. Sljedeće odluke vezane su za pronalaženje odgovarajuće studijske grupe i/ili posla koji će pojedinac obavljati

**Profesionalno informiranje**  
  
Profesionalno informiranje koristi se u slučaju kada osoba može sama donijeti odluku o budućem zanimanju. To je proces akumulacije informacija potrebnih za donošenje takve odluke.   
Profesionalno informiranje može se provoditi na dva načina: individualno i grupno.   
  
**Profesionalno savjetovanje**  
  
Profesionalno savjetovanje uključuje aktivnosti profesionalnog informiranja, no glavna mu je zadaća davanje savjeta od strane stručne osobe vezano uz odabir i realizaciju zanimanja. Osnovni je cilj profesionalnog savjetovanja ne samo pomoć u procesu samo procjene, već i orijentiranje prema alternativnim mogućnostima.

Na poslu provedemo dobar dio svog života i zato **zadovoljstvo poslom i radnim okruženjem određuje čovjekovo zadovoljstvo vlastitim životom**. Iz navedenog možemo zaključiti da je odabir primjerenog zanimanja jedna od najvažnijih životnih odluka.

Učenici osmih razreda osnovne škole početkom drugog polugodišta dobivaju **anketne listove na kojima se između ostalog izjašnjavaju treba li im savjet stručnjaka za profesionalnu orijentaciju**.

Učenike koji se izjašnjavaju kao neodlučni i učenike sa zdravstvenim teškoćama školski pedagog šalje stručnjacima koji rade u Službi za profesionalnu orijentaciju pri Zavodu za zapošljavanje.

Navodimo nekoliko mogućih razloga posjeta **Službi za profesionalnu orijentaciju**:

* Kada želite saznati koje je zanimanje za vas primjereno
* Kada želite odabrati odgovarajuću srednju školu
* Kada želite potvrditi svoj izbor
* Kada želite saznati koje su vam sposobnosti najrazvijenije
* Kada želite promijeniti zanimanje
* Kada imate utvrđene zdravstvene teškoće ili teškoće u razvoju

Različita zanimanja imaju različite zahtjeve npr. profesor hrvatskog jezika i inženjer strojarstva su dva zanimanja u kojima se zahtijevaju potpuno različite sposobnosti.

Za profesora hrvatskog jezika važan je između ostalog verbalni faktor inteligencije. Inženjerima strojarstva pomaže ukoliko su im razvijene sposobnosti mehaničkog rasuđivanja, spacijalni i numerički faktor sposobnosti. Naime, što su sposobnosti za neko zanimanje veće, veća je i vjerojatnost da će osoba trebati ulagati manji napor za postizanje boljih rezultata.

Zamislite slikara koji nije talentiran ili pak televizijskog voditelja koji nema dobre verbalne sposobnosti ili ima neugodan glas. Svako zanimanje traži različite sposobnosti koje određuju pojedinčev domet u uspješnosti obavljanja posla. **Važno je znati u čemu smo najbolji**.

Osobine ličnosti (ekstraverzija - introverzija, agresivnost, ambicioznost, emocionalna stabilnost, ugodnost, sklonost dominaciji itd.) također su vrlo značajne pri odabiru budućeg  zanimanja.

Ako ste zatvoreni, povučeni i ne uživate u društvu većeg broja ljudi, bolje će vam odgovarati poslovi koje morate obavljati samostalno i koji ne uključuju mnogo kontakata s drugima.

Interesi se odnose na ono što nam se sviđa, što nam je ugodno i u čemu uživamo. To su aktivnosti kojima se bavimo, predmeti koji nam se sviđaju i sve ono što nam je  zabavno, uzbudljivo ili izazovno. **Interesi nam pomažu da bolje upoznamo same sebe i lakše donesemo odluku o vlastitom zanimanju ili karijeri**.

**Kod preispitivanja interesa važno je biti samostalan, ne povoditi se za prijateljima.**

Sposobnosti, osobine ličnosti i profesionalni interesi ispituju se u Službi za profesionalnu orijentaciju. Rezultati  psihologijske obrade usmeno se prezentiraju učeniku koji je pristupio savjetovanju.

Služba za profesionalnu orijentaciju raspolaže s najtočnijim informacijama o kretanjima na tržištu rada kao što su mogućnosti zapošljavanja, regije u koje su prezasićene određenim zanimanjima i one koje trebaju stručnjake odgovarajućih profila.

VAŽNO JE NAPOMENUTI da u internetskom prostoru imamo različitih „testova sposobnosti“ i upitnika kojima se ispituju razne osobine ličnosti. Nemojte se pouzdati u takve testove. **Za dobivanje informacija o sposobnostima i ličnosti isključivo se oslonite na procjenu stručnjaka - psihologa koji uz pomoć mjernih instrumenata koji zadovoljavaju vrlo visoke kriterije može napraviti valjanu i kvalitetnu  procjenu i savjetovanje**.

Stručnjaci sa odsjeka za psihologiju Filozofskog fakulteta u Zagrebu konstruirali su on-line upitnik za ispitivanje profesionalnih interesa te savjetovanja vezanog uz interese.

Upitnik možete potražiti na adresi:

[*http://mrav.ffzg.hr/zanimanja/*](http://mrav.ffzg.hr/zanimanja/)

O elementima i kriterijima za izbor kandidata za upis u srednje škole možete se informirati u Pravilniku o elementima i kriterijima za izbor kandidata za upis u I. razred srednje škole na adresi:

***http://public.mzos.hr/***

*Pedagoginja, Milka Dobrić, prof.*